Jude Bellingham

Jude Victor William Bellingham (lindur më 29 qershor 2003) është një futbollist profesionist anglez i cili luan si mesfushor për klubin spanjoll Real Madrid dhe kombëtaren angleze. Ai konsiderohet një nga lojtarët më të mirë në botë.

Bellingham u bë pjesë e akademisë së Birmingham Cityt në vitin 2010, fillimisht duke luajtur me ekipin nën-8. Ai debutoi me ekipin e parë në gusht 2019 kur ishte vetëm 16 vjeç, duke luajtur rregullisht gjatë sezonit 2019–20. Ai u transferua te Borussia Dortmundi në korrik 2020 dhe në debutim u bë golashënuesi më i ri në historinë e klubit. Ai luajti për sezone me klubin, duke u aktivizuar nê 132 ndeshje. Suksesi i tij i vetëm ishte kupa e fituar në sezonin 2020–21. Gjatë sezonit 2022–23, ai u shpall lojtari i vitit i klubit dhe i Bundesligës. Ai gjithashtu fitoi edhe dy çmimet më prestigjoze për lojtarët e rinjë: Golden Boy dhe Kopa Trophy. Bellingham më pas firmosi me Real Madridin për 103 milion € dhe ishte golashënuesi më i mirë i ekipit në sezonin e parë, duke fituar kampionatin dhe Ligën e Kampioneve.

Bellingham ka luajtur me disa ekipe moshash të Anglisë. Debutimi i tij me ekipin e parë erdhi në nëntor 2020. Që atëherë, ai ka luajtur në dy edicione të UEFA Kampionatit Evropian (2020 dhe 2024), duke humbur në finale të dyja herët, si dhe në FIFA Kupën e Botës 2022.

Jeta e hershme
Jude Victor William Bellingham u lind më 29 qershor 2003 në Stourbridge, pjesë e qarkut metropolitan të Dudleyt, në rajonin West Midlands. Ai është djali i madh i Denise dhe Mark Bellingham. Babai i tij Mark punonte si rreshter në Departamentin e Policisë së West Midlands kurse më parë luante si sulmues në ligat amatore të Anglisë. Vëllai i tij i vogël Jobe është gjithashtu futbollist. Bellingham ndoqi shkollën private "Priory School" në Edgbaston, Birmingham. Idhulli i tij i fëmijërisë ishte Zinedine Zidane. Ai u diplomua nga kolegji Loughborough me një diplomë BTEC të nivelit të 3-të për degën sportive.

Karriera me klube
Birmingham City
Bellingham u bë pjesë e klubit në vitin 2010, duke luajtur fillimisht me ekipin nën-8. Ai më parë kishte luajtur me Stourbridge Juniors. Ai luajti me ekipin nën-18 në moshën 14 vjeç si dhe debutoi me ekipin nën-23 në moshën 15 vjeç, në ndeshjen kundër Nottingham Forest nën-23 më 15 tetor 2018. Ai u aktivizua në këtë ndeshje pas minutës së 60të dhe shënoi golin e vetëm të takimit në minutën e 87të. Deri në mars 2019, ai kishte shënuar tre gola në nëntë ndeshje, duke u përfshirë në listën e 50 talentëve më me prespektivë të futbollit anglez nga FourFourTwo. Pas kësaj, ai u përfshi grudualisht në ekipin e parë, duke u ftuar në seancat stërvitore si dhe udhëtoi me ekipin e parë si "njeriu i 19të" për një ndeshje kampionati në mars.

Bellingham mori një bursë dyvjeçare nga klubi duke nisur nga korriku 2019. Ai ishte pjesë e ekipit të parë gjatë fazës përgatitore në Portugali, duke luajtur dhe shënuar në disa ndeshje miqësore. Atij i'u dha fanella me numrin 22 për sezonin 2019–20. Më 6 gusht, Bellingham luajti si titullar në ndeshjen e Kupës së Ligës kundër Portsmouthit, duke u bërë lojtari më i ri në historinë e klubit. Në moshën 16 vjeç e 38 ditë, ai theu rekordin e vendosur nga Trevor Francis në vitin 1970 me 101 ditë. Ai u aktivizua për 80 minuta dhe u shpall lojtari i ndeshjes nga Birmingham Mail edhe pse ekipi u mposht 3–0. Ai luajti ndeshjen e parë në kampionat 19 ditë në humbjen 3–0 në transfertë kundër Swansea Cityt, duke u aktivizuar si zëvëndësues në pjesën e dytë. Në ndeshjen e dytë kundër Stoke Cityt, ai zëvëndësoi të dëmtuarin Jefferson Montero dhe shënoi një nga dy golat e fitores 2–1 me përmbysje, duke u bërë golashënuesi më i ri në historinë e klubit në moshën 16 vjeç e 63 ditë. Ai u aktivizua në ndeshjen e rradhës kundër Charlton Athletic, duke shënuar golin e vetëm të takimit pas një asisti të Kerim Mrabti.

parapamje|majtas|Bellingham me Birmingham Cityn në vitin 2019.
Bellingham u bë pjesë e ekipit të parë rregullisht pas ndeshjeve të para të sezonit të ri. Ai u aktivizua rregullisht në ndeshje, shpesh si titullar ose si zëvëndësues. Ai u vendos në disa role në formacion, përfshirë si anësor i majtë dhe mesfushor qëndror. Ai u shpall lojtari i ri i muajit i kampionatit në nëntor 2019. Trajneri Pep Clotet deklaroi se ai do të vazhdonte t'a aktivizonte Bellinghamin në qëndër të mesfushës, duke thënë se ai "ndihej komod në këtë rol".

Në janar 2020, Bellingham u lidh me transferime në disa klube të mëdha evropiane; në ditën e fundit të merkatos dimërore, media raportoi se Birminghami refuzoi një ofertë zyrtare 20 milion £ nga Manchester United. Ai vazhdoi të luante si titullar, duke koleksionuar 32 ndeshje para se sezoni të pezullohej përkohësisht për shkak të Pandemisë së COVID-19. Ai vazhdoi të ishte titullar edhe pas rifillimit të sezonit. Në ndeshjen e kthimit ndaj Charlton Athletic, ai asistoi golin e barazimit të shënuar nga Lukas Jutkiewicz, duke e vendosur ekipin në pozita komode në renditje dy ndeshje para fundit. Bellingham e mbylli sezonin me 44 ndeshje në të gjitha kompedicionet, përfshirë 41 në kampionat, me Birminghamin që shmangu rënjen nga kategoria. Pas përfundimit të sezonit, klubi vendosi të tërhiqte numrin 22 të Bellinghamit si vlerësim për atë që ai bëri për një kohë kaq të shkurtër me ekipin e parë. Në ceremoninë e çmimeve të EFL Championship, Bellingham u emërua "lojtari i ri i sezonit" dhe "nxënësi i vitit".

Borussia Dortmund
Ishte e qartë që Bellingham do të largohej nga Birminghami pas përfundimit të sezonit. Për të ishin shumë klube që kishin shfaqur interes, por dy favoritët për të firmosur me anglezin ishin Manchester United dhe Borussia Dortmund. Bellingham zgjodhi klubin gjerman pasi ishte i kënaqur me trajtimin që ky klub i bënte lojtarëve të rinjë, duke i dhënë mundësi në ekipin e parë. Transferimi u zyrtarizua më 20 korrik dhe klubi sipas raportimeve pagoi 25 milion £ për kartonin e tij, duke e bërë Bellinghamin 17 vjeçarin më të kushtueshëm në histori. Sipas Sky Sports, kontrata përfshinte disa bonuse me vlerë miliona £ në bazë të performancave të tij.

2020–2021: Sezoni debutues dhe rekordet e ndryshme
parapamje|djathtas|180px|Bellingham duke luajtur në Ligën e Kampioneve me Borussia Dortmundin në vitin 2020.
Bellingham debutoi me klubin më 14 shtator në ndeshjen e kupës kundër MSV Duisburg, një ekip i kategorisë së tretë. Ai e nisi ndeshjen si titullar dhe shënoi golin e dytë të ekipit në një fitore 5–0, duke u bërë golashënuesi më i ri në historinë e klubit në moshën 17 vjeç e 77 ditë. Ai theu rekordin e Giovanni Reynas me gjashtë ditë për këtë kompeticion si dhe rekordin e Nuri Şahin me pesë ditë në të gjitha kompedicionet. Ai luajti ndeshjen e parë në Bundesligë pesë ditë më vonë, duke asistuar një nga tre golat e fitores kundër Borussia Mönchengladbach. Në fund të muajit, ai u shpall "fillestari i muajit i Bundesligës" për shtatorin. Më 20 tetor, Bellingham luajti ndeshjen e tij të parë në UEFA Ligën e Kampioneve kundër Lazios në fazën e grupeve, duke u bërë anglezi më i ri që luan një ndeshje në këtë kompeticion në moshën 17 vjeç e 113 ditë; ai theu rekordin e Phil Foden.

Bellingham ishte një titullar i rregullt në tre muajt e parë të sezonit, duke luajtur gjashtë ndeshje si titullar dhe shtatë si zëvëndësues në kampionat si dhe katër ndeshje si titullar në Ligën e Kampioneve. Ai humbi dy ndeshjet e para për vitin 2021 për shkak të një dëmtimi në këmbë, por u rikthye sërisht, duke luajtur më shumë. Ai shënoi golin e parë në Bundesligë më 10 prill në fitoren 3–2 kundër VfB Stuttgart. Goli i tij i parë në Ligën e Kampioneve erdhi katër ditë më pas në humbjen 2–1 në shtëpi kundër Manchester Cityt në ndeshjen e dytë çerek-finale, me Dortmundin që u eliminua nga kompeticioni. Më 13 maj, Bellingham luajti si titullar në fitoren 4–1 kundër RB Leipzig në finalen e kupës, duke fituar trofeun e parë në karrierë. Ai e mbylli sezonin debutues në Gjermani me 46 ndeshje dhe 4 gola në të gjitha kompedicionet, përfshirë 29 ndeshje dhe 1 gol në Bundesligë. Pas përfundimit të sezonit, ai u nderua me çmimin "I ardhuri i vitit i Bundesligës", si dhe u rendit i dytë për trofeun Kopa, i fituar nga Pedri.

2021–2023: Lojtari i Sezonit i Bundesligës dhe largimi
Më 4 dhjetor 2021, Bellingham luajti në Der Klassiker kundër Bayern München. Ai asistoi të dy golat e ekipit të që u mposht me rezultatin 3–2, kjo falë një penalltie të akorduar në minutën e 77të nga gjyqtari Felix Zwayer pas përdorimit të sistemit VAR. Përpara këtij episodi, Zwayer kishte refuzuar dy herë apelin e lojtarëve të Dortmundit për penallti. Në intervistën pas ndeshjes, Bellingham kritikoi vendimet e Zwayer, duke përmendur edhe përfshirjen e tij në skandalin e trukimit të ndeshjeve në Gjermani në vitin 2005, duke thënë: "Ti i jep një gjyqtari, që ka trukuar ndeshje më parë, ndeshjen më të madhe në Gjermani? Çfarë pret?" Këto komente u hetuan nga Federata Gjermane e Futbollit, që më pas e gjobiti anglezin me 40,000 €.

Më 22 tetor 2022, Bellingham shënoi një dopietë në fitoren 5–0 kundër VfB Stuttgart për t'a dërguar Dortmundin në katër vendet e para në renditje; goli i parë erdhi me një kundër-sulm të nisur nga ai kurse i dyti erdhi me një gjuajtje me hark nga distanca në nisjen e pjesës së dytë. Në ndeshjen e fundit të sezonit, Dortmundi kishte nevojë të fitonte kundër Mainz 05 për të siguruar kampionatin. Bellingham nuk luajti në këtë ndeshje për shkak të një dëmtimi në gju. Dortmundi arriti të merrte një barazim pasi ishte në distanvazh të dy golave, por e humbi trofeun pas golit të shënuar nga Bayerni në minutën e 89të kundër 1. FC Köln për t'u renditur sipër Dortmundit me golavarazh më të mirë. Në përfundim të sezonit, Bellingham u shpall Lojtari i Sezonit i Bundesligës si dhe u nderua si fitues i trofeut Kopa, duke e fituar dy vite pasi ishte renditur në vendin e dytë. Ai e mori trofeun në tetor gjatë ceremonisë së Topit të Artë. Ai u nominua edhe për Topin e Artë, duke u renditur në vendin e 18të.

Real Madrid
Më 14 qershor 2023, Real Madridi njoftoi transferimin e Bellingham në një marrëveshje gjashtë-vjeçare. Dortmundi mori një shifër fillestare 103 milion € për kartonin e tij, e cila mund të rritej me 30% duke u bërë 133.9 milion € për shkak të bonuseve të ndryshme. Edhe Birmingham City përfitoi rreth 6 milion € për falë klauzolës së shitjes me Dortmundin. Ai u bë anglezi i gjashtë që bëhet pjesë e klubit pas profesionalizimit të futbollit.

2023–vazhdon: Triumfi në Ligën e Kampioneve dhe rekordet e golave
Bellingham bëri debutimin e tij me klubin më 12 gusht duke shënuar një nga dy golat e fitores kundër Athletic Bilbaos në kampionat. Pas kësaj, ai shënoi dy gola dhe një asist në fitoren 3–1 kundër Almerías si dhe golin e vetëm të ndeshjes kundër Celta Vigos, duke u bërë anglezi i parë që fiton çmimin Lojtari i Muajit i La Ligas. Më 1 shtator, Bellingham shënoi golin e fitores kundër Getafes në minutën e 95të për t'u bërë lojtari i tretë (pas Cristiano Ronaldos në sezonin 2009–10 dhe Pepillos në sezonin 1959–60) që shënon në katër ndeshjet e para zyrtare me klubin. Ai shënoi 10 gola në 10 ndeshjet e para me klubin duke barazuar rekordin e Cristiano Ronaldos në vitin 2009. Më 28 tetor, Bellingham shënoi një dygolësh, përfshirë golin e fitores në kohën shtesë, në suksesin 2–1 kundër rivalëve të Barcelonës, duke u bërë lojtari i parë i klubit që shënonte në debutimin e tij në La Liga, Ligën e Kampioneve dhe El Clásico. Goli i tij i parë, një gjuajtje nga 30 metra distancë, ishte goli i 300të i klubit në El Clásico, duke e bërë atë anglezin e parë që shënon në këtë ndeshje që nga Michael Owen në vitin 2005. Ai vendosi disa rekorde në këtë ndeshje. Performanca e tij u lavdërua nga trajneri Carlo Ancelotti, i cili deklaroi: "Ai duket si veteran, goli që barazoi ndeshjen e ndryshoi lojën tërësisht... Sot ai ishte i jashtëzakonshëm dhe i befasoi të gjithë me golin e tij të mrekullueshëm nga distanca." Ai u votua sërisht si Lojtari i Muajit i La Ligës për tetorin.

Në nëntor, ai u shpall fituesi i trofeut Golden Boy si lojtari më i mirë në botë nën-21 vjeç. Më 5 nëntor, ai dëmtoi shpatullën, duke qëndruar jashtë fushave për tre javë. Ai u rikthye para kohe për shkak të një krrize dëmtimesh në ekip për ndeshjen kundër Cádizit, duke asistuar golin e parë dhe shënuar të tretin. Ky ishte goli i tij i 14të në 15të ndeshje, duke barazuar rekordet e Ronaldos dhe Alfredo Di Stéfanos. Në fitoren 4–2 kundër Napolit në fazën e grupeve të Ligës së Kampioneve, Bellingham u bë lojtari i parë i klubit që shënon në katër ndeshjet e para në Ligën e Kampioneve.

Bellingham u përjashtua me karton të kuq në barazimin 2–2 kundër Valencias në Mestalla pasi protestoi për një gol të anulluar në momentet e fundit të ndeshjes. Më 21 prill, ai shënoi golin e fitores në minutat shtesë të suksesit 3–2 kundër Barcelonës; ky ishte goli i tij i 21të i sezonit që e bëri atë anglezin me më shumë gola për klubin, duke kaluar Laurie Cunningham dhe David Beckham. Ai e mbylli sezonin duke fituar kampionatin me 19 gola dhe 6 asiste, duke u shpallur lojtari i sezonit. Në finalen e Ligës së Kampioneve kundër ish klubit të tij Dortmund, Bellingham asistoi golin e dytë të shënuar nga Vinícius Júnior, me ekipin që fitoi ndeshjen 2–0 dhe trofeun për herë të 15të. Ai e mbylli këtë kompeticion me katër gola dhe pesë asiste, duke u shpallur lojtari i ri më i mirë.

Karriera ndërkombëtare
Të rinjtë
Bellingham mund të luante për Anglinë, vendlindjen e tij, si dhe për Republikën e Irlandës, për shkak të origjinës të një prej gjyshërve të tij. Ai debutoi me ekipin nën-15 në një ndeshje kundër Turqisë në dhjetor 2016. Si njohje e faktit që ai ishte kapiten i atij ekipi gjatë sezonit 2017–18, Bellingham i'u dha "çmimi i arritjes speciale" nga akademia e Birmingham Cityt. Në vitin 2018, ai ishte bërë pjesë e ekipit nën-16, duke shënuar katër gola në njëmbëdhjetë ndeshje si dhe duke luajtur si kapiten. Në shtator 2019, ai u ftua nga ekipi nën-17 për Kupën Syrenka, një turnament miqësor si përgatitje për kualifikueset e UEFA Kampionatit Evropian 2020. Bellingham debutoi në ndeshjen hapëse të turnamentit, duke u aktivizuar si zëvëndësues në fitoren 5–0 kundër Finlandës; ai kontriboi duke shënuar golin e tretë të takimit. Ai u emërua kapiten për ndeshjen e dytë kundër Austrisë, duke shënuar sërisht golin e tretë të ekipit të tij në një fitore 4–2 me përmbysje. Ai ishte sërisht kapiten për ndeshjen finale kundër Polonisë, ku Anglia fitoi me penallti pasi koha e rregullt u mbyll në barazim 2–2. Ai u emërua lojtari më i mirë i turnamentit.

Bellingham mori ftesën e parë nga ekipi nën-21 për ndeshjen kualifikuese të UEFA Kampionatit Evropian 2021 kundër Kosovës në shtator 2020. Ai hyri si zëvëndësues në minutën e 62të në vend të Tom Davies, duke u bërë lojtari më i ri i Anglisë në këtë kategori. Ai shënoi në minutën e 85të golin e gjashtë të ekipit të tij, që në fund fitoi 6–0.

Ekipi i parë
parapamje|majtas|180px|Bellingham gjatë një ndeshje në FIFA Kupën e Botës 2022.
Në nëntor 2020, Bellingham u thirr për herë të parë në kombëtaren angleze pas dëmtimeve të James Ward-Prowse dhe Trent Alexander-Arnold. Ai debutoi në ndeshjen miqësore kundër Irlandës të fituar me rezultatin 3–0, duke u aktivizuar në minutën e 73të në vend të Mason Mount. Në moshën 17 vjeç e 136 ditë, ai u bë lojtari i tretë më i ri që debuton me Anglinë pas Wayne Rooneyt dhe Theo Walcott. Në qershor 2021, Bellingham u emërua në ekipin që do të luante në UEFA Euro 2020, e cila u zhvillua një vit me vones për shkak të pandemisë së COVID-19. Ai u aktivizua në minutat e fundit të fitores 1–0 kundër Krocisë në ndeshjen e parë të grupit, duke vendosur dy rekorde: në moshën 17 vjeç e 349 ditë, ai u bë anglezi më i ri që luan në një turnament madhor si dhe lojtari më i ri i çdo kombësie që debuton në Kampionatin Evropian; rekordi i dytë u thye nga polaku Kacper Kozłowski gjashtë ditë më pas.

Gjatë FIFA Kupës së Botës 2022, Bellingham shënoi golin e parë me kombëtaren në fitoren 6–2 kundër Iranit, duke u bërë lojtari i dytë më i ri anglez që shënon në këtë kompeticion. Ai gjithashtu mori pjesë në aksionet e golave të tretë dhe të gjashtë të shënuar nga Raheem Sterling dhe Jack Grealish. Në ndeshjen e raundit të 16-tave kundër Senegalit, Bellingham asistoi golin e Jordan Henderson në minutën e 38të, duke ndihmuar Anglinë të fitonte nga gjuajtet e penalltive.

Në qershor 2024, Bellingham u ftua të luante në UEFA Euro 2024. Në ndeshjen hapëse kundër Serbisë, ai i dha fitoren ekipit me një gol me kokë në minutat e para dhe u emërua lojtari i ndeshjes. Në ndeshjen e raundit të 16-tave kundër Sllovakisë, ai shënoi me rrofeshatë në momentet e fundit të kohës së rregullt, duke e dërguar ndeshjen në kohën shtesë. Anglia fitoi 2–1 dhe ai u emërua sërisht lojtari i ndeshjes. Në momentin e festimit të golit, Bellingham u pa duke kapur "pjesët intime" në drejtim të stolit të rezervave të ekipit kundërshtar, por tregoi se ishte një shaka midis shokëve. Pas një hetimi, UEFA deklaroi se ai kishte shkelur "rregullat themelore të sjelljes së denjë", duke e gjobur me 30,000 €.

Bellingham më pas luajti 120 minuta të plota në ndeshjen çerek-finale kundër Zvicrës. Anglia fitoi 5–3 me penallti, me Bellingham i cili shënoi penalltinë e tij. Anglia arriti në finale për herë të dytë rresht duke u përballur me Spanjën që mori avantazhin pak para fundit të pjesës së parë. Në minutën e 73të, Bellingham preku pasimin e Sakës te Cole Palmer, i cili barazoi me një gjuajte nga distanca, por Spanja shënoi golin e fitores në minutat e fundit, duke i shkaktuar Anglisë humbjen e dytë rresht në finale.

Profili i lojtarit
parapamje|djathtas|Bellingham (në mes) konsiderohet një nga talentet më të mirë të të gjitha kohërave të futbollit anglez.
Bellingham konsiderohet si një nga mesfushorët më të mirë dhe të kompletuar në botë. Ai dallohet për kontrollin e shkëlqyer të topit, aftësitë teknike dhe fizike si dhe për shkathtësinë dhe vizionin. Ai është vlerësuar për aftësinë e tij për të luajtur në disa pozicione në fushë dhe stilin e lojës dinamik, duke u përshkruar nga The Analyst si "mesfushori që i bënë të gjitha." Ai ka marrë lëvdata edhe për inkursionet sulmuese dhe driblimet si dhe për zhvendosjet e shpejta nga mbrojtja në sulm. Një analizë e gazetarit Andy Smith e përshkroi Bellinghamin si një lojtar të kompletuar: një mesfushor dinamik i cili mund të fitoj topin dhe të eci përpara, të ruaj zotërimin e topit, t'i rezistoj presionit të kundërshtarëve, të gjej hapësira në mbrojtjet kundërshtare si dhe të asistoj dhe shënoj gola".

Ish mbrojtësi gjerman Philip Lahm e ka përshkruar Bellinghamin si një "mesfushor të kompletuar", i cili mund të "dribloj, pasoj, gjuaj dhe ka dëshirë të shënojë", duke shtuar se ai është "fizik dhe i patrembur, i cili i reziston sfidave dhe fiton topin". Edhe ish mesfushori Paul Scholes thuri lëvdata për Bellingham në vitin 2023, duke thënë: "Mendoj se Jude Bellingham për moshën e tij dhe çfarë ka arritur deri tani në karrierën e tij është më i mirë se gjithçka që kemi parë." Phil Foden i pyetur për Bellinghamin ka thënë se ai "është një nga lojtarët më të talentuar që ai kishte parë". Bellingham është krahasuar shpesh me legjendën franceze Zinedine Zidane.

Pasi u transferua te Reali në vitin 2023, Bellingham u vendos në një rol më të avancuar në fushë, duke u aktivizuar si mesfushor-sulmues ose në rolin e numrit 10, si dhe në disa raste si sulmues i dytë ose si sulmues i fshehur. Ky ndryshim në fushë e rriti ndjeshëm mesataren e tij të shënimit të golave.

Talenti i tij i jashtëzakonshëm si lojtar i ri është konfirmuar nga çmimet që ai ka fituar, duke përfshirë çmimin "Lojtari i ri më i mirë në botë (nën-20) i IFFHS në vitin 2022 dhe 2023. Ai gjithashtu ka fituar Trofeun Kopa dhe çmimin Golden Boy në vitin 2023. ESPN FC e vlerësoi Bellinghamin si mesfushorin qëndror më të mirë për sezonin 2022–23, kurse 90min e vlerësoi atë si mesfushorin më të mirë për vitin 2022.

Jashtë futbollit
Në qershor 2024, Bellingham u shfaq në fushatën e veshjeve të kompanisë Skims të Kim Kardashian. Një muaj më vonë, Adidas lançoi koleksionin e parë të firmave të Bellinghamit, me fanellë, tuta, unaza dhe pantallona të shkurtra, të gjitha të dekoruara me logon e tij JB. Në gusht 2024, Louis Vuitton e emëroi Bellinghamin si "Mik të Shtëpisë", duke njoftuar partneritetin e tyre. Në shtator 2024. Bellingham filloi kanalin e tij zyrtar në Youtube me një dokumentar prapaskenash të vitit të tij të parë në Spanjë.

Statistikat e karrierës
Klube

+ Ndeshjet dhe golat sipas klubit, sezonit dhe kompeticionitKlubiSezoniLigaKupa KombëtareKupa e LigësEvropësTjetërGjithsejDivizioniNdshGolaNdshGolaNdshGolaNdshGolaNdshGolaNdshGolaBirmingham City2019–20Championship4142010——444Borussia Dortmund2020–21Bundesliga29162—101104642021–22Bundesliga32330—83104462022–23Bundesliga31842—74—4214Gjithsej9212134—2582013224Real Madrid2023–24La Liga281910—1142042232024–25La Liga1000—001020Gjithsej291910—114304423Gjithsej karriera162351641036125022051

Kombëtarja

+ Ndeshjet dhe golat sipas ekipit kombëtar dhe vititEkipi kombëtarVitiNdshGolaAnglia2020102021902022121202351202493Gjithsej365

Golat me kombëtaren
Rezultatet e Anglisë të listuara të parat, kolonat e golave tregojnë rezultatin pas çdo goli të shënuar nga Bellingham.
+ Lista e golave ndërkombëtar të shënuar nga Jude BellinghamNr.DataVendiNdshKundërshtariGoliRezultatiKompeticioni121 nëntor 2022Stadiumi Ndërkombëtar i Khalifës, Al Rayyan, Katar181–06–2FIFA Kupa e Botës 2022212 shtator 2023Hampden Park, Glasgow, Skoci262–03–1Ndeshje miqësore 326 mars 2024Wembley Stadium, Londër, Angli292–22–2Ndeshje miqësore416 qershor 2024Arena AufSchalke, Gelsenkirchen, Gjermani301–01–0UEFA Euro 2024530 qershor 2024Arena AufSchalke, Gelsenkirchen, Germany331–12–1 a.e.t.UEFA Euro 2024

Trofe
Klube
Borussia Dortmund
 DFB-Pokal: 2020–21

Real Madrid
 La Liga: 2023–24
 Supercopa de España: 2024
 UEFA Liga e Kampioneve: 2023–24
UEFA Super Kupa: 2024

Kombëtarja
Anglia nën-17
 Kupa Syrenka: 2019

Anglia
 UEFA Kampionati Evropian finalist: 2020, 2024

Personale
parapamje|upright|Bellingham gjatë ceremonisë së çmimeve sportive të Laureus.
Lojtari i Turnamentit i Kupës Syrenka: 2019
Lojtari i Ri i Muajit i EFL Championship: nëntor 2019
Lojtari i Ri i Vitit i Birmingham Cityt: 2019–20
Lojtari i Ri i Sezonit i EFL Championship: 2019–20
Fillestari i Muajit i Bundesligës: shtator 2020
Goli i Muajit i Bundesligës: tetor 2021
Ekipi i Sezonit i Bundesligës: 2021–22, 2022–23
I Ardhuri i Sezonit i Bundesligës nga VDV: 2021–22
Ekipi i Sezonit i Bundesligës nga VDV: 2021–22, 2022–23
Trofeu Kopa: 2023
Goal NXGN: 2022
Ekipi më i mirë i të rinjëve (nën-20) në botë nga IFFHS: 2021, 2022, 2023
Lojtari më i mirë i ri në botë nga IFFHS: 2022, 2023
Mesfushori i Vitit i ESPN: 2022–23
Lojtari i Sezonit i Bundesligës: 2022–23
Lojtari i Sezonit i Bundesligës nga VDV: 2022–23
Ekipi më i mirë në botë nga IFFHS: 2023
Golden Boy: 2023
Lojtari më i dalluar i vitit i Globe Soccer Awards: 2023
FIFA FIFPRO Men's World 11: 2023
Lojtari i Muajit i La Ligës: gusht 2023, tetor 2023
Lojtari i Sezonit i La Ligës: 2023–24
Ekipi i Sezonit i La Ligës: 2023–24
Lojtari Evropian i Sezonit i The Athletic: 2023–24
Lojtari Evropian i Ri i Sezonit i The Athletic: 2023–24
Ekipi i Sezonit i The Athletic: 2023–24
Ekipi i Sezonit i UEFA Ligës së Kampioneve: 2023–24
Lojtari i Ri i Sezonit i UEFA Ligës së Kampioneve: 2023–24

 Referime 

Lidhje të jashtme

 Profili te uebfaqja zyryare e Real Madridit
Profili te uebfaqja e Federatës Angleze të Futbollit
Jude Bellingham – Rekordi në kompeticionet e UEFA-s

Kategoria:Lindje 2003
Kategoria:Njerëz që jetojnë
Kategoria:Futbollistë anglezë
Kategoria:Futbollistë në kombëtaren angleze
Kategoria:Futbollistë në Birmingham City F.C.
Kategoria:Futbollistë në Borussia Dortmund
Kategoria:Futbollistë në Real Madrid C.F.
Kategoria:Futbollistë në EFL Championship
Kategoria:Futbollistë në Bundesliga
Kategoria:Futbollistë në La Liga
Kategoria:Futbollistë në UEFA Euro 2020
Kategoria:Futbollistë në FIFA Kupën e Botës 2022
Kategoria:Futbollistë në UEFA Euro 2024
Kategoria:Lojtarë fitues të UEFA Ligës së Kampioneve